kardosdrur/scandi-wiki huggingface dataset:
Hadekampagne

En hadekampagne eller smædekampagne er en systematisk hetz, der tilsigter at skade én eller flere personers omdømme gennem hån, mobning, bagtalelse eller spredning af falske rygter. Hadekampagner er kendt fra de trykte og visuelle medier, men har efter internettets udbredelse især fundet udbredelse på de sociale medier. Red Barnet har i samarbejde med Facebook oprettet det danske center for forebyggelse af mobning på de sociale medier.

Ifølge dansk lovgivning kan initiativtagere til hadekampagner fx straffes for injurier eller for overtrædelse af straffelovens §264, der bl.a. omhandler "uberettiget videregivelse af billeder vedrørende en andens private forhold". Hvis der er tale om forfølgelse af personer på grund af disses race, religion eller seksuelle orientering, kan initiativtageren straffes efter bestemmelserne i Straffelovens § 266 b.

Historie
Hadekampagner er kendt allerede i antikken. Det har således været gennem vedvarende kampagner, at romerne skabte had til indbyggerne i Kartago. Kristenforfølgelserne har ligeledes rødder i antikken, hvor fx kejser Nero forfulgte de kristne efter at have beskyldt dem for at stå bag Roms brand. I middelalderen var stigmatisering af religiøse mindretal almindeligt forekommende i hele Europa, og fx antisemitismen blev udbredt med smædeskrifter. Bogtrykkerkunsten muliggjorde en hurtig spredning af rygter, der beskyldte forskellige minoriteter for sociale afvigelser, og blandt andet distribueret gennem skillingsviser, der blev solgt på gaden. Et af midlerne har været Victim Blaming, dvs. at udstille ofre for overgreb som selvforskyldte.

Fodnoter

Referencer 

Internetkultur
Jura
Mobning
Møllehistorisk Samling

Møllehistorisk Samling er et kulturhistorisk museum i Hadsund. Det er Danmarks eneste museum der fortæller om de gamle vandmølle- og vindmøllers teknologihistorie. Møllehistorisk Samling er en afdeling af Nordjyllands Historiske Museum og blev indviet den 27. august 2011 med støtte fra A. P. Møller Fonden. Museet er beliggende i en gammel stald og senere museumsbygning, som Mariagerfjord Kommune hjalp med at få totalt renoveret inden den nye udstilling blev etableret. Museet har fælles adresse med Hadsund Egnssamling.

Møllehistorisk Samling er resultat af, at det daværende Hadsund Egns Museum i 1994 overtog den stærkt forfaldne Havnø Mølle. Møllen blev efterfølgende renoveret og har siden 2001 fungeret som museumsmølle.

Udstillinger 
Museets udstillingen viser og fortæller, hvordan vind- og vandmøller har udviklet sig fra middelalderen og indtil de i nyere tid blev afløst af de store industrielle møller og foderfabrikker.
 Udstillingen "Stærkere end 100 mænd" fortæller om 1000 års møllebyggeri.
 Havnø Mølle, der er Nordjyllands ældste vindmølle. Den er funktionsdygtig og kører om sommeren, når der er vind til det.
 To møllemodeller, den ene af Overgaards Mølle (nedrevet i 1927), og den anden af Havnø Mølle (bygget i 1842).

Beliggenhed 
Museet ligger på Rosendal, som er en gammel vandmøllegård, som først var stampemølle og fra 1854 til 1890 klædefabrik.

Rosendal ligger i den nordlige del af Hadsund, ganske få km fra midtbyen. Lige bag museet ligger Rosendalssøen og Hadsund Dyrehave, der en en lille grøn oase med dådyr, sika og geder.

Adgang med bil sker østfra via Gl. Visborgvej, Rosendals Alle, og sydfra via Nørregade, Rosendalsvej.

Nye forhold 
I foråret 2015 fik Møllehistorisk Samling og Hadsund Egnssamling en donation på 2,5 millioner kroner fra A.P. Møller og Hustru Chastine Mc-Kinney Møllers Fond.
Projektet omfatter en ny tilbygning på 125 m² med nyt fælles indgangsparti for de to udstillinger, der deler samme adresse på Rosendals Allé. Den nye bygning kommer til at rumme en ny reception og museumsbutik, undervisnings- og foredragssal, kontor og toiletter, herunder et handicaptoilet. Endelig skal gårdspladsen omlægges, hvilket vil øge tilgængeligheden for handicappede. Gårdspladsen med brosten skal erstattes af en funktionel museumshave med egen identitet og struktur, som skaber sammenhæng.
Den nye gårdsplads er designet af landskabsarkitekt Hanne Egebjerg, og den rummer bl.a. en ”leg- og lær”-plads med vejrbestandige vandrender og små vandhjul, som børn kan eksperimentere med.

Besøgstal 
 2011 - 2.493.
 2012 - 2.738.
 2013 - 3.205.
 2014 - 3.634.

Billedgalleri

Eksterne henvisninger 
 Møllehistorisk Samlings hjemmeside
 Nordjyllands Historiske Museum - Møllehistorisk Samling
 Dansk Møllerforening

Kilder 

Historiske museer i Danmark
Kultur i Hadsund
Museer etableret i 2011
Bygninger, konstruktioner og anlæg i Hadsund
Seværdigheder i Hadsund
Museer i Region Nordjylland
Vandmøller i Danmark
Vindmøller i Danmark
Kirk Franklin

Kirk Franklin (født 26. januar 1970 i Fort Worth, Texas) er en amerikansk gospelmusiker og sanger.
Franklin voksede op i kirken og tog tidligt kormusikken til sig, som han oplevede der. Han begyndte at spille klaver, da han var fire år gammel, og han dirigerede sit første kor, da han var 11 år.

Som teenager gjorde han oprør og brød med kirken. Han levede et stormfuldt liv og omgik kriminelle bander. Efter, at en ven var blevet skudt, vendte han tilbage til Gud og kirken.

I begyndelsen af 1990'erne startede han et gospelkor, som han kaldte "The Family".
Franklin har tillige samarbejdet med andre kor gennem årene, blandt andre God's Property.

Turneer 
Kirk Fanklin har rejst meget.

Sverige 
Han har blandt andet besøgt Sverige to gange: den 10. september 2008 spillede han på Conventum Arena i Örebro og den 8. november 2009 i Globen i Stockholm.

Norge 
I 2008 (8. og 9. september) besøgte han Oslo og holdt koncert på Sentrum Scene. I 2009 (14. november) besøgte han Stavanger og holdt koncert i IMI-kirken. I 2010 (10. juli) sang han på Skjærgårds Music & Mission Festival lørdag 10. juli. I 2012 sang han på ungdomsfestivalen Get Focused (Slagenhallen, Tønsberg) lørdag 3. november.

Sydkorea 
Den 27. juni 2014 holdt han en bemærkelsesværdig koncert i Sydkorea med Sohyang.

Diskografi 
 1993 Kirk Franklin & the Family
 1995 Kirk Franklin & the Family Christmas
 1996 Whatcha Lookin' 4
 1997 God's Property from Kirk Franklin's Nu Nation
 1998 The Nu Nation Project
 2002 The Rebirth of Kirk Franklin
 2005 Hero
 2006 Songs For the Storm, Volume I
 2007 The Fight of My Life
 2011 Hello Fear

Noter

Eksterne henvisninger 
 
 

Sangere fra USA
Personer fra Fort Worth
Citybois

Citybois er en dansk popduo bestående af Anthon Edwards Knudtzon og Thor Blanchez Farlov. Gruppen blev kendt gennem deres deltagelse i X Factor 2015, hvor de opnåede en fjerdeplads. Thomas Blachman var deres mentor.

Duoen har holdt pause på ubestemt tid siden 2020, og medlemmerne har helliget sig egne projekter.

Karriere 
Citybois åbnede X Factor-finaleshowet den 27. marts 2015 i Boxen i Herning. Her optrådte de med deres første single "Things We Do". Sangen er skrevet og produceret af den danske popgruppe Scarlet Pleasure. "Things We Do" debuterede på fjerdepladsen af hitlisten, og slog dermed vinderen af X Factor Emilie Esther, hvis single "Undiscovered" blev nr. 10 på listen. Singlen modtog guld i juli 2015.

Den 14. juni 2015 udkom Citybois' anden single, "Purple Light", der er produceret af Providers, der bl.a. står bag Medina. Sammen med Rasmus Bjerg har de lavet julesangen "En Rigtig Drengejul", der blev brugt til Zulu Comedy Galla 2015. Den 15. november 2015 udgav Citybois deres single "Ridin".

Den 22. juni 2016 udkom Citybois' første single på dansk, "Bedre end Rihanna". Alle efterfølgende singler har været udgivet på dansk. Den nyeste single hedder "Finde tilbage” hvor Svea Kågemark synger et vers på svensk.

Duoen udgav herefter singlen "Pool" med kunstneren TopGunn.

Diskografi

Album

EP'er

Singler

Referencer

Eksterne henvisninger 
 
 

Deltagere i X Factor (Danmark)
Musikgrupper fra Danmark
Musikgrupper fra 2015
Nikolaj Vatutin

Nikolaj Fjodorovitj Vatutin (født 16. december 1901 i Voronesj, død 14. april 1944 i Kijev) var en sovjetisk armegeneral under 2. verdenskrig, kendt for sin indsats i forbindelse med offensiven mod de tyske styrker i slaget om Stalingrad og Kursk.

Død 

Den 28. februar 1944, under en omgruppering til en ny operation og på vej til Slavuta (Khmelnytskyj oblast), blev Vatutin angrebet af den militære gren af Organisationen af ukrainske nationalister (UPA) langt bag frontlinjerne nær landsbyen Mylyatyn i Ostroh rajon (Rivne oblast). Han døde af sine kvæstelser på et hospital i Kijev seks uger senere. Vatutins brødre, Afanasij Fjodorovitj og Semjon Fjodorovitj, blev dræbt i kampe i februar og marts 1944, og hans mor, Vera Jefimovna, måtte begrave alle sine tre sønner i løbet af to måneder. Nikolaj Vatutin fik en statsbegravelse i Kijev. Som armegeneral blev han efterfulgt af Georgij Sjukov.

Eksterne henvisninger 

Personer fra Voronezj
Officerer fra Sovjetunionen
Russere i 2. verdenskrig
Son (tv-serie)

Son er en tyrkisk tv-serie skabt af Berkun Oya. Serien debuterede på Atv den 9. januar 2012.

Medvirkende 
 Yiğit Özşener (Selim)
 Nehir Erdoğan (Aylin, Selims fru)
 Erkan Can (Ali)
 Berrak Tüzünataç (Alev, Halils fru)
 Engin Altan Düzyatan (Halil, Alis yngre bror)

Eksterne henvisninger 
 
 

Tv-serier fra Tyrkiet
Dramaserier
Tv-serier fra 2010'erne
Firkløft

Firkløft (Cotula coronopifolia) er en plante i kurvblomst-familien.

I Danmark er arten sjælden på strandenge, kun kendt fra Thyborøn, Lemvig og Nissum.

Kilder og eksterne henvisninger 

Kurvblomst-familien
Kortstråle

Kortstråle (Galinsoga) er en slægt af planter, der består af omkring 15 arter, hvoraf to findes vildtvoksende i Danmark.

Arter 
De danske arter i slægten:
 Håret kortstråle (Galinsoga parviflora)
 Kirtelkortstråle (Galinsoga quadriradiata)

Kilder og eksterne henvisninger 

 The Plant List (2013). Version 1.1 

Planteslægter
Kurvblomst-familien
Klæberis

Klæberis er en art ris, hvor en høj andel af amylopektin i kornets stivelse (ved højest 6 % amylose) gør, at riskornene klæber fuldstændig til hinanden, når de dampes, og i endnu højere grad end ved grødris. Frisk klæberis er let at genkende på de mathvide og navnlig uigennemsigtige korn. Klæberis koges ikke men dampes.

Anvendelse 
Da klæberis har en stor evnen til at udvide sig, bruges det ofte til tykning og bindemiddel. Klæberis benyttes til mange opskrifter overalt i Sydøstasien og Østasien.

I Kina spiser man gerne zongzi (粽子), klumper af klæberis (糯米, nuòmǐ) dækket med bambus- eller sivblade med forskelligt fyld som dadler, sød bønnegrød, skinke, krabber, jordnødder og æggeblomme. En traditionel snack fra Beijing er aiwowo, der spises koldt.

Den japanske mochi, der er en fast del af nytårsfesten, er søde boller af klæberis, der kan krydres med kinako.

I Korea bruges klæberis dels til fyldige grødretter, f.eks. med tang og sesam, med abalone eller med hønsekød. Dels fremstilles der mange forskellige riskager af moset klæberis som songpyeon, fyldt med sesam eller bønnemos, eller med pinjekerner, maroni eller græskar.

I det thailandske køkken benyttes klæberis (ข้าวเหนียว, khao niao, ofte også kaldet Sticky Rice) overvejende, men ikke kun til søde retter. I det nordlige og nordøstlige Isan i Thailand samt i Laos er klæberis det primære levnedsmiddel. Til fremstillingen af klæberis benytter man i Thailand en trykkoger og en bambuskurv. Først lader man klæberiset udvide sig i ca. 3 timer i koldt vand, hvorefter klæberisen dampes i ca. 30 min. Efter dampningen klæber riskornene til hinanden. Ved spisningen løsner man risen eller former den til håndterligt tilbehør, som man spiser til barbecue kød- eller fiskeretter. I billige thailandske spisehuse kan man købe klæberis i små plastikposer eller som fyld i bambusstænger eller bananblade.

Færdig klæberis bruges også til mange slags søde sager i Thailand så som Khao Neow Moon (med kokosnøddemælk), Khao Tom Mad (i bananblade) eller Khao Neow Ma Muang (med gul mango). Klæberis benyttes desuden til at brygge en øl, sato (สาโท).

Noter

Eksterne henvisninger 

 Tailandske klæberis - Oprindelse og kvalitet 
 Opskrift på klæberis 

Mad fra Kina
Mad fra Vietnam
Mad fra Korea
Mad fra Japan
Ris
Wagashi

Wagashi (和菓子) er traditionelle japanske søde sager fremstillet af rene naturlige vegetabilske råstoffer.

Eksempler på wagashi er er sembei (riskiks), daifuku (boller af mochi og rød bønnepasta), anmitsu (en dessert), dango (madklumper), imagawayaki (rundt bagværk), kompeitou (konfekt), manjuu, taiyaki (bagværk med form som fisk) og youkan.

Ved den japanske teceremoni giver man okashi, da den grønne pulverte (matcha) smager lidt bittert, hvorfor søde sager bruges som udligning. En udvalg af wagashi, der passer til årstiden, viser hvor uddannet værten er. Til tyk te findes omogashi, der hovedsageligt tilberedes af rød bønnepasta (anko), sukker, rismel og agar. Til tynd te findes tilsvarende higashi (干菓子). De brogede sukkerkugler afspejler årstiden i deres udformning.

Vestlige søde sager kaldes i Japan for yougashi (洋菓子), hvilket omfatter alt fra importerede Haribo-poser over Oreo-kiks til sachertorte.

Historie 
Oprindelsen til wagashi er uklar, men det kan have eksisteret, lige så længe der har boet mennesker i Japan. Ved udgravningen af en bebyggelse fra Joumon-perioden (10.000-300 f.Kr.) fandt man således forkullede rester af, hvad der så ud til at stamme fra bagte kiks.

Før sukker blev indført i det 16. århundrede, blev wagashi sødet med mizuame, suikazura eller friske eller tørrede frugter. Dagbøger og optegnelser fra denne og tidligere tider fortæller om, hvor højt man dengang værdsatte tørrede frugter som kaki og rosiner fra vild vin. Endnu i dag bruges tørret kaki som målestok for den sødhed wagashi bør opnå.

I Edo-perioden (1603-1868) blev der i stigende grad plantet sukkerrør i Okinawa, og såvel brun sukker af lav kvalitet som højt raffineret hvidt sukker blev tilgængeligt. Sukkerarten wasanbon blev fuldkommen på denne tid og bruges stadig udelukkende til wagashi. Wagashi var en populær gave blandt samuraier, i stil med hvordan man i dag giver god vin.

Eksterne henvisninger 

 Opskrifter på wagashi 

Mad fra Japan
Slik
Håret kortstråle

Håret kortstråle (Galinsoga parviflora) er en enårig plante i kurvblomst-familien. Blomsterkurven har korte randkroner, deraf navnet Kortstråle. Planten er spredt som ukrudtsplante over store dele af Jorden.

Beskrivelse 
Håret kortstråle er en næsten glat, 20-50 centimeter høj urt med fjernt rundtakkede, modsatte, ægformede blade. Kurvene, der sidder i gaffelkvaste, er 6-7 millimeter i diameter med gule skivekroner og 5-6 hvide randkroner, der er 1-2 millimeter lange. Kurvbunden har avner, der er trefligede i spidsen.

En enkelt kraftig plante kan nå at sætte cirka 300.000 frø.

Udbredelse 
Arten er hjemmehørende i Sydamerika, men er spredt med kulturen over hele Jorden, oprindeligt fra botaniske haver.

I Danmark er håret kortstråle almindelig på dyrket jord. Blomstringen sker i juli til oktober.

Kilder og eksterne henvisninger 

 Arne og Anna-Lena Anderberg: Den virtuella floran, Naturhistoriska riksmuseet 
 M. Skytte Christiansen og Henning Anthon: Danmarks Vilde Planter, Branner og Korchs Forlag 1958.

Kurvblomst-familien
Kirtelkortstråle

Kirtelkortstråle (Galinsoga quadriradiata), ofte skrevet kirtel-kortstråle, er en enårig plante i kurvblomst-familien. Den ligner håret kortstråle, men har savtakkede, hårede blade og kirtelhårede stængler og kurvstilke.

Udbredelse 
Arten er hjemmehørende i Syd- og Mellemamerika, men er indslæbt i Nordamerika og Europa.

I Danmark findes kirtelkortstråle hist og her på dyrket jord. Blomstringen sker i juli til september.

Kilder og eksterne henvisninger 

 Arne og Anna-Lena Anderberg: Den virtuella floran, Naturhistoriska riksmuseet 
 M. Skytte Christiansen og Henning Anthon: Danmarks Vilde Planter, Branner og Korchs Forlag 1958.

Kurvblomst-familien
Høgeurt (Pilosella)

Høgeurt (Pilosella) er en slægt af planter, der består af omkring 217 arter.

Se også 
 Høgeurt (Hieracium)

Kilder og eksterne henvisninger 

 The Plant List (2013). Version 1.1

Planteslægter
Kurvblomst-familien
Friedrich von Hefner-Alteneck

Friedrich Franz Heinrich Philipp von Hefner-Alteneck (27. april 1845 i Aschaffenburg - 6. januar 1904 i Biesdorf ved Berlin) var en tysk elektrotekniker, søn af Jakob Heinrich von Hefner-Alteneck.

Hefner-Alteneck studerede polyteknik i München og Zürich og var 1867–1890 aktiv som ingeniør og overingeniør hos firmaet Siemens & Halske i Berlin som en af Werner von Siemens nærmeste medarbejdere. Han bidrog betydeligt til elektroteknikens udvikling, blandt andet ved flere forbedringer af generatorer, således det såkaldte trommelanker, der fik en stor betydning for dynamomaskinerne, desuden vekselstrømsmaskiner med roterende spoler uden jernkerne, konstruktionen af den første differential-buelampe og mange andre apparater.

Han er dog mest kendt for at have angivet den første praktiske lysenhed. Dette skete ved den af ham i 1883 konstruerede så kaldte Hefnerlampe, en enkel lampe med amylacetat som brændselsemne, som vandt almindelig udbredelse som normallampe inden for fotometri. En rund fuldvæge med en diameter på 8 mm indstilledes således, at flammens højde (uden lampeglas) blev 40 mm. Lysstyrken hos denne frie flamme, målt i horisontal retning, regnedes som 1 lysenhed, Hefnerlys. På Physikalisch-technische Reichsanstalt i Charlottenburg gennemførtes nøjagtige undersøgelser over denne lampe, blandt andet angående lufttrykkets, luftfugtighedens og kuldioxidindholdets indflydelse på lysstyrken.

Hefner-Alteneck blev 1896 medlem af det svenske Kungliga Vetenskapsakademien.

Kilder 
Artiklen er helt eller delvis oversat fra Wikipedia på svensk

Eksterne henvisninger

Fysikere fra Tyskland
Skorzoner

Skorzoner (Scorzonera) er en slægt af planter, der består af omkring 200 arter, hvoraf en enkelt findes vildtvoksende i Danmark.

Arter 
Den danske art i slægten:
 Lav skorzoner (Scorzonera humilis)

Kilder og eksterne henvisninger 

 The Plant List (2013). Version 1.1

Planteslægter
Kurvblomst-familien
Hefnerlys

Hefnerlys, Hefner-Alteneckenhet eller normallys, forkortet HK (tysk Hefnerkerze), måleenhed for lysstyrke. 

Den første praktiske lysenhed. Introduceret af den tyske elektrotekniker Friedrich von Hefner-Alteneck i 1883 i forbindelse med hans konstruktion hefnerlampen. En lysenhed i hefnerlys defineres som den horisontale lysstyrke hos lyset i en hefnerlampe. Normallampens konstruktion består af en brændende væge (med diameter 8 mm), som justeres således, at dens flamme (uden lampeglas) har højden 40 mm. Lysstyrken hos denne flamme måles i horisontal retning og udgør lysenheden 1 hefnerlys.

I dag anvendes candela som standardiseret lysenhed. 1 HK svarer til cirka 0,903 candela.

Optik
Mål
Belysning
James Randi

James Randi (født Randall James Hamilton Zwinge 7. august 1928, død 20. oktober 2020) var en canadisk-amerikansk tryllekunstner, forfatter og skeptiker, bedst kendt for at udfordre folk med påståede paranormale evner og pseudovidenskabelige postulater. Han er medopretter af Committee for Skeptical Inquiry (CSI) og grundlægger af James Randi Educational Foundation (JREF). Før han gik på pension som tryllekunstner benyttede han kunstnernavnet The Amazing Randi. Gennem JREF bød han folk forsøge sig med den såkaldte One Million Dollar Paranormal Challenge, hvor der udloves en million amerikanske dollar, til den som kan demonstrere overnaturlige eller paranormale evner, under nærmere aftalte videnskabelige testkriterier.

Hædersbevisninger 
 Astroiden (3163) Randi opdaget den 28. august 1981 af Charles T. Kowal blev opkaldt efter Randi.

Referencer

Eksterne henvisninger 

 
 James Randi i Robert Todd Carrolls The Skeptic's Dictionary
 

Ateister fra Canada
Tryllekunstnere
Illusionister
Kritikere
Personer fra Toronto
Ogna

Ogna er et byområde i den sydlige del af Hå kommune i Rogaland. Området har 336 indbyggere per 1. januar 2013, og ligger omtrent fire kilometer nord for Sirevåg og ca. 19 kilometer syd for kommunecentret Varhaug. Geografisk set ligger Ogna i det kuperede Dalane, lige syd for det flade Jæren.  

Jærbanen stopper her, og turistvejen Nordsjøveien går lige gennem centrum af Ogna. Der er lange, hvide sandstrande, og mange kunstnere har deres tilholdssted i byen. Lige nord for Ogna løber Ognaelva ud, den er en rig lakseelv. 

I tiden 1838 til 1964 var Ogna egen norsk kommune. I 1964 gik Ogna sammen med Varhaug og Nærbø kommuner til Hå kommune.

Litteratur 
Lindtjørn, Morten: Ogna herad i hundre år : 1838 – 1938 : minneskrift. Stavanger 1938.

Byer i Rogaland
Hå
Panamax

Panamax eller New Panamax er betegnelse for den maksimale størrelse på skibe der kan passere igennem Panamakanalen.

Panama Canal Authority har bestemt målene, som er begrænset af slusekamrenes bredde, kanalens dybde og skibets højde efter opførelsen af broen Puente de las Américas.

Eksterne henvisninger 
 Panamax and New Panamax  på maritime-connector.com 

Skibsklasser
Kenwood Limited

Kenwood er en førende producent af køkkenmaskiner, som opererer i 44 lande. Kenwood har britiske rødder og er ejet af De'Longhi Group. Kenwood designer, producerer og sælger køkkenmaskiner bl.a. stavblendere, blendere, foodprocessorer, elkedler og brødristere.

Virksomheden blev grundlagt af Kenneth Maynard Wood i 1947, i byen Woking, hvor den oprindelige produktion foregik i hans garage. Hans mission var at hjælpe med a frigøre kvinder i køkkenet ved at designe arbejdsbesparende maskiner. I 1962 voksede virksomheden fra sin originale fabriksplads og flyttede til Havant, hvor de stadig er beliggende i dag. Der bliver solgt et Kenwood apparat hvert tredje sekund i verden.



Historie
1940'erne

Det første Kenwood produkt var en revolutionerende toaster opfundet af Kenneth Wood, som blev introduceret på markedet i 1947 kendt som A100. Det var den første af sin slags i Europa da den ristede brødet på begge sider på samme tid.

1950-1960'erne

Tre år senere i 1950 blev den første udgave af Kenwood Chef køkkenmaskinen blen lanceret på udstillingen for ideelle hjem. Apparatet blev udviklet for at håndtere de mest besværlige køkkenopgaver og havde 3 udtag med forskellige hastigheds indstillinger, der gjorde det muligt at tilberede adskillige opskrifter. Indenfor in uge efter lanceringen havde supermarkedet Harrods udsolgt af Kenwood Chef maskinen. I løbet af 1960'erne havde Kenwood Chef fået succes over hele verdenen.

1970-1980'erne

Kenwood var også den første producent til at introducere elektrisk fart kontrol i deres produkter, en funktion tilføjet i 1973. Virksomhedens første foodprocessor blev lanceret i 1979. Ved 1989 had firmaet investeret i deres første fabrik baseret i Kina for at følge med efterspørgslen.

1990'erne-2000'erne

I 1997 i en alder af 81 år gik Kenneth Wood bort, efter en kort sygdom.  I dag har virksomheden mere end 80 internationale distributører. Kenwood tilsluttede sig De'Longhi-koncernen i 2000.

I 2009 lancerede Kenwood Cooking Chef, den første køkkenmaskine med et indbygget induktionsvarmelegeme, som tilbereder og blander samtidigt.

Den oprindelige designer af Kenwood Chef, Kenneth Grange, blev udnævnt til ridder i 2013 på baggrund af hans tjenester til designfaget.

Produkter
Kenwoods produkter inkluderer følgende kategorier:

• Køkkenmaskiner

• Mad og drikke tilberedning (Foodprocessorer, blendere og saftpressere)

• Morgenmad (Elkedler, brødristere, kaffemaskiner)

Den alkoholiske Irske creme drik Baileys blev først udviklet ved brug af en Kenwood mixer.

Design & Konstruktion

Virksomheden er nu synonym med høj-kvalitets produkter, som holder gennem generationer. Ifølge BBC bliver Chef maskinerne stadig brugt 40 år efter de først bliver taget i brug.

Referencer

Eksterne kilder og henvisninger

Kenwood Cooking Chef
Ken Wood i Making the Modern World
Danske Kenwood hjemmeside

Etableret i 1947
Elektronikvirksomheder fra Storbritannien